Džordžo Armāni

**Džordžo Armāni** (; dzimis , miris ) bija itāļu modes dizaineris un luksusa modes nama *Armani* dibinātājs. Plaši atzīts par vienu no ietekmīgākajām personībām mūsdienu modē, Armāni sākotnēji ieguva atzinību par savu darbu modes namā *Cerruti 1881*, pirms 1975. gadā nodibināja pats savu zīmolu. Viņš kļuva pazīstams ar minimālistiskiem, dekonstruētiem siluetiem, īpaši žaketēm un kostīmiem, kas, kā teikts, ir no jauna definējuši vīrišķīgo un sievišķīgo eleganci mūsdienīgā formā. Armāni arī spēlēja nozīmīgu lomu pasaules slavenību stila veidošanā, īpaši sarkanā paklāja modē. Līdz 2000. gadu sākumam viņš bija atzīts par veiksmīgāko itāļu dizaineri, viņa zīmolam paplašinoties mūzikas, sporta un luksusa viesnīcu jomā.

## Biogrāfija
Dzimis 1934. gada 11. jūlijā Itālijas ziemeļu pilsētā Pjačencā.

Viņa tēvs Ugo Armāni (miris 1962. gadā) bija fašistiskās administrācijas ierēdnis un arī futbolists, sākumā *Ivy Athletic Association* klubā (Trieste), pēc tam "Pjačenca" komandā. Viņa māte bija īpaši nozīmīga persona dēla dzīvē. Lai gan viņa bija mājsaimniece, viņa bija arī sportiska, dzīvoja aktīvu dzīvesveidu, vadīja vasaras nometni un bieži uzņēma citus bērnus savās mājās.

Viņš uzauga kopā ar savu vecāko brāli Serdžio un jaunāko māsu Rozannu. Viņam bija arī vecākā māsa Silvana, kura nomira septiņus mēnešus pirms viņa dzimšanas. Viņš mācījās *Liceo Scientifico Respighi* vidusskolā. Armāni vecāki mīlēja teātri un dažreiz veda turp savus bērnus, taču viņu vairāk ietekmēja kino, uz kuru viņš gāja katru nedēļas nogali. 1949. gadā Armāni kopā ar ģimeni pārcēlās uz Milānu. Šajā pilsētā 1953. gadā viņš absolvēja Leonardo da Vinči vidusskolu. Pēc Arčibalda Kronina romāna "Citadele" izlasīšanas Armāni sāka interesēties par medicīnu un pēc skolas beigšanas iestājās Milānas Universitātes medicīnas fakultātē, tomēr pēc diviem studiju gadiem viņš pārdomāja par ārsta profesiju un atsauca savus dokumentus no universitātes. Kādu laiku Džordžo strādāja par fotogrāfa asistentu, pēc tam devās dienēt armijā. Pēc atgriešanās no militārā dienesta viņš ieguva darbu par strādnieku lielā Milānas universālveikalā *Rinascente*, kur strādāja no 1957. līdz 1964. gadam. Diezgan ātri viņu vispirms paaugstināja par skatlogu noformētāju un pēc tam pārcela uz apģērbu iepirkumu nodaļu.

1961. gadā viņš kļuva par modes dizainera Nino Čeruti asistentu. Čeruti vīriešu apģērbu sūšanas uzņēmumā *Hitman* Armāni nākamos sešus gadus strādāja pie šūšanas, un piegrieztņu veidošanas, pēc tam kādu laiku strādāja par stilistu tādiem dizaineriem kā *Ungaro* un *Zegna*. Sākot ar 1970. gadu, viņš radīja apģērbu vairākiem itāļu zīmoliem.

1974. gadā viņš prezentēja savu pirmo kolekciju ar savu vārdu. 1975. gadā Armāni draugs, arhitekts Serdžio Galeoti, pierunāja viņu atvērt savu uzņēmumu un pārņēma tā finanšu pārvaldību. 1980.—1981. gadā izveidotas *Giorgio Armani USA*, *Emporio Armani* un *Armani Jeans* nodaļas.
[thumb|''Armani'' veikala fasāde [Tokija|Tokijā, starptautiskās tirdzniecības ekspansijas simbols 2007. gadā|left]]
1982. gadā, parakstot līgumu ar *[[L'Oréal]]* korporāciju, *Giorgio Armani S.p.A.* izlaida pirmās sieviešu smaržas *Armani Le Parfum* un pēc tam vīriešu smaržas *Armani Eau Pour Homme*.

1989. gadā viņš atvēra savus veikalus Londonā. 2005. gadā viņš laida klajā savu augstās modes apģērbu līniju *Armani Privé*.

2000. gadu sākumā viņš sniedza palīdzību afgāņu bēgļiem. 2002. gada 28. maijā koncerta "Lučāno Pavaroti un draugi" laikā Džordžo Armāni svinīgi pasludināja par ANO Bēgļu komitejas Labas gribas vēstnieku.

2016. gadā viņš paziņoja par savu nodomu atteikties no dabīgo kažokādu izmantošanas apģērbu veidošanā par labu videi un savvaļas dzīvniekiem.

### Nāve
Džordžo Armāni nomira 2025. gada 4. septembrī 91 gada vecumā Milānā pēc ilgstošas ​​slimības.

### Personīgā dzīve
Kopš 20. gadsimta sešdesmito gadu beigām Džordžo Armāni bija personiskas tuvas attiecības ar arhitektu Serdžio Galeoti (1945—1985). Viņi iepazinās 1966. gadā Forte dei Marmi, un 1975. gadā kopā nodibināja uzņēmumu *Giorgio Armani*, Armāni atbildot par dizainu, bet Galeoti — par finansēm un organizāciju.

Armāni piederēja villas Forte dei Marmi, Sen Tropezā un Pantellerijas salā. Pēc viņa māsas Rozannas teiktā, viņš dzīvoja vientuļu dzīvi un viņam nebija draugu.

## Darbs kino
Armāni bija kostīmu mākslinieks filmām "Amerikāņu žigolo", "Svešinieku mierinājums", "Neaizskaramie", "Matrikss" un seriālā "Jaunais pāvests".

## Darbs sporta industrijā
thumb|Armāni ar Milānas "Olimpija" basketbola spēlētājiem ''Vogue Fashion's Night Out'' pasākumā, 2009. gada septembrī
Viņš bija Milānas "Olimpia" basketbola komandas prezidents. Viņš izstrādāja formas tērpus arī Lielbritānijas sportistiem, futbola kluba "Chelsea" spēlētājiem un Itālijas karognesēju formas tērpus ziemas olimpisko spēļu atklāšanas ceremonijai Turīnā (2006. gadā). Viņš draudzējās ar basketbola treneri un NBA kluba Maiami "Heat" prezidentu Petu Railiju.

## Īpašumu vērtība
Armāni piederēja viesnīca, kas atradās no 1. līdz 39. stāvam Dubaijas debesskrāpī Burdžhalīfa, kas ir augstākā ēka pasaulē, un arī viesnīca Milānā. Ar īpašumu vērtību 8,5 miljardu ASV dolāru apmērā viņš bija viens no bagātākajiem cilvēkiem Itālijā un ieņēma 131. vietu žurnāla *[[Forbes]]* 2013. gada pasaules bagātāko cilvēku sarakstā.

## Apbalvojumi
* Itālijas Republikas Nopelnu ordeņa Lielkrusta bruņinieks (2021. gada 26. novembris)
* Itālijas Republikas Nopelnu ordeņa lielvirsnieks (1986. gada 10. oktobris)
* Itālijas Republikas Nopelnu ordeņa komandieris (1985. gada 27. decembris)
* Goda Leģiona ordeņa bruņinieks (2008)

## Atsauces

## Ārējās saites

* Armani Company website
* Giorgio Armani at The Fashion Styles